ⵊⴰⴽ ⴱⵉⵏⵉ

**ⵊⴰⴽ ⴱⵉⵏⵉ** (ⵙ ⵜⴼⵕⴰⵚⵉⵚⵜ: **Jacques Bénet**) ⵏⵖ **ⵊⴰⴽ ⴱⵉⵏⵉⵜ** ⵏⵖ ⵙ ⵉⵙⵎ ⵏⵏⵙ ⵓⵖⵣⵉⴼ **ⵊⴰⴽ ⵎⴰⵖⵉ ⵍⵡⵉⵙ ⴱⵉⵏⵉ** ⵉⴳⴰ ⴰⵔⴳⴰⵣ ⵏ ⵜⵙⵔⵜⵉⵜ ⴷ ⵓⵏⵣⴱⴰⵢ ⴰⴼⵕⴰⵏⵚⵉⵚ, ⵉⴽⴽⴰ ⵜⵓⴳⵜⵜ ⵏ ⵜⵙⵔⵓⵜⵉⵏ ⵜⵉⵎⵙⵙⵓⴳⵓⵔⵉⵏ ⵢⴰⵜⵜⵓⵢⵏ ⴳ ⴼⵕⴰⵏⵚⴰ, ⵉⴳ ⵓⵍⴰ ⵙⴳ ⵜⵎⴰⴳⵔⴰⵡⵜ ⵏ ⵉⴹⴰⵕⵏ ⵉⵙⴳⴳⵯⴰⵏⵏ (ⵉⴼⵕⴰⵏⵚⵉⵚⵏ ⵏⵖ ⵉⵕⵓⵎⵉⵏ ⵏⵏ ⵉⵍⵓⵍⵏ ⴳ ⴷⴷⵣⴰⵢⵔ). ⵉⵍⵓⵍ ⴳ 8 ⵢⵓⵍⵢⵓⵣ 1915 ⴳ ⵜⴳⵔⴰⵡⵜ ⵜⴰⴼⵕⴰⵏⵚⵉⵚⵜ ⴱⵍⴰⵏⴼⵉⵍ ⴽⵅⵓⴼⵓ ⴳ ⵜⵙⴳⴰ ⵏ ⵏⵓⵕⵎⴰⵏⴷⵉ, ⴰⴳⴰⴼⴰⵢ ⵓⵜⵔⵉⵎ ⵏ ⴼⵕⴰⵏⵚⴰ, ⵉⵎⵎⵜ ⴳ ⵓⵙⴳⴳⵯⴰⵙ ⵏ 2009 ⴳ ⵡⴰⵙⵙ ⵏ 23 ⴰⴱⵔⵉⵍ  ⴳ ⵙⴰⵏ ⵎⵓⵖ ⴷⵉ ⴼⵉⵙⵉ ⴳ ⴼⵕⴰⵏⵚⴰ. 
  
## ⵜⴰⵎⵥⵉ
ⵊⴰⴽ ⴱⵉⵏⵉ ⵉⴳⴰ ⵢⵉⵡⵉⵙ ⵏ ⵓⴼⵍⵍⴰⵃ ⴷ ⵓⵎⵙⵙⴰⵖ ⵏ ⵜⵉⴼⵙⵜ ⵀⵉⵏⵔⵉ ⴱⵉⵏⵉ. ⵉⵖⵔⴰ ⴳ ⵜⵎⴷⵉⵏⵜ ⵏ ⵖⵡⵓⵏ ⴰⵍⵍⵉⴳ ⵢⵓⵎⵥ ⴰⴱⴰⴽⴰⵍⵓⵕⵢⴰ ⵏⵏⵙ ⴳ ⵓⵙⴳⴳⵯⴰⵙ ⵏ 1933 ⵉⵍⵎⵎⴰ ⵉⴼⵜⵓ ⵙ ⴱⴰⵔⵉⵣ ⴰⴼⴰⴷ ⴰ ⵏⵏ ⵖⵉⵏⵏ ⵉⵙⵎⴷ ⵜⵉⵖⵔⵉ ⵏⵏⵙ ⵜⴰⵙⴷⴰⵡⴰⵏⵜ. ⴳ ⵜⵏⵕⵥⵎⵉⵏ, ⴰⵔ ⵉⴼⵜⵜⵓ ⵙ ⵜⵎⵉⵣⴰⵔ ⵜⵉⵊⵉⵔⵎⴰⵏⵉⵢⵉⵏ ⵣⵓⵏ ⴷ ⵏⵏⵎⵙⴰ, ⵀⴰⵏⴳⴰⵔⵢⴰ ⴷ ⵜⵛⵉⴽⵉⵙⵍⵓⴼⴰⴽⵢⴰ ⴰⵛⴽⵓ ⴰⵔ ⵉⵜⵜⵉⵔⵉ ⵜⴰⴷⵍⵙⴰ ⴷ ⵓⵎⴰⴹⴰⵍ ⴰⵊⵉⵔⵎⴰⵏⵉ ⴷ ⵉⵔⴰ ⴰ ⵉⵙⴼⴰⵍⴽⵉ ⵜⵓⵜⵍⴰⵢⵜ ⵜⴰⵍⵉⵎⴰⵏⵜ ⵏⵏⵙ. ⵉⴽⵛⵎ ⵙ ⵜⴰⴷⴷⴰⵔⵜ ⵏ ⵉⴱⴰⴱⵏ ⵎⴰⵖⵉⵙⵜ, ⴰⵔ ⵉⵜⵜⵉⵔⵉ ⵙ ⵜⵓⴳⵜⵜ ⵜⵉⵡⵓⵔⵉⵡⵉⵏ ⵜⵉⵏⴰⵎⵓⵏⵉⵏ ⴷ ⵜⵏⴼⴳⴰⵏⵉⵏ ⴰⵢⴰ ⴰ ⵜ ⵢⵓⴷⴷⵊⴰⵏ ⴰ ⵉⴽⵛⵎ ⵙ ⵉⵎⵓⵙⵙⵓⵜⵏ ⵉⵙⵡⵓⵔⴰⵢⵏ ⴳ ⵉⴳⵔ ⵏ ⵜⵡⵉⵙⵉ ⵜⴰⵏⴰⵎⵓⵏⵜ ⴷ ⵜⵏⴼⴳⴰⵏⵜ, ⵉⵜⵜⵓⵢⵙⵙⴰⵏ ⵊⴰⴽ ⴱⵉⵏⵉ ⵙ ⵜⵡⵉⵙⵉ ⵏ ⵎⴷⴷⵏ ⵏⵏⴰ ⵉⵍⵍⴰⵏ ⴳ ⵡⴰⴷⴷⴰⴷ ⴰⵏⴰⵎⵓⵏ ⵉⵛⵇⵇⴰⵏ, ⴰⵔ ⵉⵜⵜⴰⵡⵙ ⵙ ⵜⵏⵜⵍⴰ.

## ⵜⵉⵖⵔⵉ
ⵢⵓⵎⵥ ⵜⵓⵔⴰⴳⵜ ⴳ ⵉⵣⵔⴼ ⴳ ⵓⵙⴳⴳⵯⴰⵙ ⵏ 1936, ⴳ ⵓⵙⴳⴳⵯⴰⵙ ⵏ 1935 ⵉⴽⵛⵎ ⵙ ⵜⵉⵏⵎⵍ ⵜⴰⵏⴰⵎⵓⵔⵜ ⵏ ⵜⵏⵜⵜⴰⵎⵉⵏ  ⵢⴰⵎⵥ ⴳⵉⵙ ⵜⵓⵔⴰⴳⵜ ⴳ ⵓⵙⴳⴳⵯⴰⵙ ⵏ 1938. ⴳ ⵓⵙⴳⴳⵯⴰⵙ ⵏ 1939 ⵉⴽⵛⵎ ⵙ ⵜⵡⵓⵔⵉ ⵜⴰⵙⴷⵔⴰⵙⵜ ⴳ ⵜⵉⵏⵎⵍ ⵜⴰⵎⵥⵍⴰⵢⵜ ⵜⴰⵙⴷⵔⴰⵙⵜ ⵏ ⵙⴰⵏⵜ ⵎⵉⴽⵙⵓⵏ.


ⴰⴼⴰⵢⵍⵓ:Eleves Ecole des chartes 1857.jpg|ⵉⵏⵍⵎⴰⴷⵏ ⵏ ⵜⵉⵏⵎⵍ ⵜⴰⵏⴰⵎⵓⵔⵜ ⵏ ⵜⵏⵜⵜⴰⵎⵉⵏ (ⵜⵉⵏⵎⵍ ⵜⴰⵢⵎⵎⴰⵜ ⵏ ⵊⴰⴽ ⴱⵉⵏⵉ), ⵓⴼⵓⵖ ⵏ 1867.
ⴰⴼⴰⵢⵍⵓ:Ecole des Chartes, entree.jpg|ⴰⴳⴳⵓⵔ ⵏ ⵜⵉⵏⵎⵍ ⵜⴰⵏⴰⵎⵓⵔⵜ ⵏ ⵜⵏⵜⵜⴰⵎⵉⵏ.


## ⴰⵙⴳⴷ
[thumb|ⴱⴰⵜⵕⵉⴽ ⵓⵕⴰⵢⵍⵉ ⴳ ⵓⵙⴳⴳⵯⴰⵙ ⵏ 1964, ⴰⵎⴰⵏⴰⵔ ⵏ [ⵜⴰⵙⵎⵓⵏⵉ ⵏ ⵉⵎⵃⴹⴰⵕⵏ ⵉⴽⴰⵜⵓⵍⵉⴽⵏ|ⵜⵙⵎⵓⵏⵉ ⵏ ⵉⵎⵃⴹⴰⵕⵏ ⵉⴽⴰⵜⵓⵍⵉⴽⵏ.]]
ⵢⵓⵎⵥ ⵊⴰⴽ ⴱⵉⵏⵉ ⴰⴱⴰⴽⴰⵍⵓⵕⵢⴰ ⴳ ⵜⵎⵔⵙⵍⵜ ⵏ ⵊⵓⵢⵏ-ⵍⴰⵎⴱⵉⵕ ⵏⵏⴰ ⵉⴳⴰⵏ ⵜⵉⵏⵎⵍ ⵏⵏⴰ ⴰⴽⴽⵯ ⵉⴼⵓⵍⴽⵉⵏ ⴳ ⵜⵎⴷⵉⵏⵜ ⵖⵡⵓⵏ, ⴰⴼⴰⴷ ⴰ ⵉⵎⵎⴰⵜⵜⵉ ⵙ ⵜⵎⴰⵥⵓⵏⵜ ⴱⴰⵔⵉⵣ ⴰⴼⴰⴷ ⴰ ⵏⵏ ⴳⵉⵙ ⵉⵙⵎⴷ ⵜⵉⵖⵔⵉ ⵜⴰⵏⴰⴼⵍⵍⴰⵜ, ⴳ ⵓⵣⵎⵣ ⴰⴷ ⴰⴳ ⵉⵜⵙⵙⵏⵜⵉ ⵓⵎⵢⴰⵙⵙⴰ ⵉⵏⴳⵔ ⵊⴰⴽ ⴱⵉⵏⵉ ⴷ ⵓⵙⴳⴷ ⴰⵎⴰⵙⵉⵃⵉ ⴰⵛⴽⵓ ⵉⵣⴷⵖ ⴳ ⵓⵙⴳⴳⵯⴰⵙ ⵏ 1933 ⴳ ⵜⴰⴷⴷⴰⵔⵜ ⵜⴰⴽⴰⵜⵓⵍⵉⴽⵜ ⵏ ⵉⴱⴰⴱⵏ ⵎⴰⵖⵉⵙⵜ (ⵜⵜⵢⴰⵡⵙⵙⴰⵏ ⵙ ⵜⵙⵎⵓⵏⵉ ⵏ ⵉⵎⵃⴹⴰⵕⵏ ⵉⴽⴰⵜⵓⵍⵉⴽⵏ) ⴳ ⵓⵙⴳⵔⴰⵡ 104 ⵏ ⵜⵙⵓⴽⵜ ⵏ ⴼⵓⵊⵉⵖⴰⵖ ⴷⴷⵓ ⵓⴼⵓⵙ ⵏ ⵓⴱⴰⴱ ⴱⴰⵜⵕⵉⴽ ⵓⵕⴰⵢⵍⵉ. ⵙⵎⵎⵓⵙ ⵏ ⵉⵙⴳⴳⵯⴰⵙⵏ ⴰ ⵉⴽⴽⴰ ⵓⴷⵔⴰⵡ ⵏⵏⵙ ⴳ ⵉⵎⵓⵙⵙⵓⵜⵏ ⵏ ⵜⴰⴷⴷⴰⵔⵜ ⵜⴰⴽⴰⵜⵓⵍⵉⴽⵜ ⵙⵍⴰⵡⴰⵏ ⴰⴽⴽⵯ ⵉⵎⵓⵙⵙⵓⵜⵏ ⵉⵏⴰⵎⵓⵏⵏ, ⴰⵔ ⵉⵜⵜⵎⵓⵏⵓ ⴷ ⵜⵔⵓⴱⴱⴰ ⵜⵉⵏⴰⵎⵓⵏⵉⵏ ⵏ ⵖⵓⴱⵉⵖ ⴳⴰⵕⵉⴽ. ⴳ ⵓⵙⴳⴳⵯⴰⵙ ⵏ 1938, ⵉⴳⴰ ⵊⴰⴽ ⴱⵉⵏⵉ ⴰⵏⵙⵙⵉⵅⴼ ⵏ ⵉⵏⵍⵎⴰⴷⵏ ⵏ ⵜⴰⴷⴷⴰⵔⵜ ⴰⴷ ⴰⵛⴽⵓ ⵉⵜⵜⵢⴰⵡⵙⵙⴰⵏ ⵙ ⵜⵡⵓⵔⵉ ⵏⵏⵙ ⵜⴰⵏⴰⵎⵓⵔⵜ ⴷ ⵜⵖⵏⵙⴰ ⴷ ⵜⵡⵉⵙⵉ ⵏ ⵎⴷⴷⵏ ⴰⴽⴽⵯ ⵏⵏⴰ ⵉⵙⵖⴰⵡⵙⴰⵏ, ⴰⵔ ⵉⵜⵜⴰⵡⵙ ⵙ ⵜⵏⵜⵍⴰ ⴰⵔ  ⵉⵜⵜⴼⵓⴽⴽⵓ ⵉⵎⵓⴽⵔⵉⵙⵏ ⵏ ⵎⴷⴷⵏ ⵏⵏⴰ ⵉⵙⵙⵏ ⵉⵙ ⵖⵓⵔⵙⵏ ⵉⵎⵓⴽⵔⵉⵙⵏ ⵉⴷⴰⵎⵙⴰⵏⵏ ⴷ ⵉⵏⴰⵎⵓⵏⵏ.

## ⵉⵎⵏⵖⵉ ⴰⵎⴰⴹⵍⴰⵏ ⵡⵉⵙ ⵙⵉⵏ

ⴳ ⵜⴳⵉⵔⴰ ⵏ ⵓⵙⴳⴳⵯⴰⵙ ⵏ 1939 ⵉⵏⴽⵔ ⵉⵎⵏⵖⵉ ⴰⵎⴰⴹⵍⴰⵏ ⵡⵉⵙ ⵙⵉⵏ ⵉⴷⵔⵓ ⴳⵉⵙ ⴰⵔ ⵓⵙⴳⴳⵯⴰⵙ ⵏ 1940 ⵏⵏⴰ ⴳ ⵉⴼⴼⵓⵖ ⵉⴽⵛⵎ ⵙ ⵓⵖⵣⵓ ⴳ ⵜⵙⴳⴰ ⵏ ⵜⵎⴷⵉⵏⵜ ⵏ ⵏⴰⵏⵙⵉ ⴳ 17 ⵢⵓⵏⵢⵓ 1940, ⴳ 11 ⵢⴰⵏⴰⵢⵔ 1941 ⵉⵔⵡⵍ ⵙⴳ ⵓⵍⴰⵡⴰⵢ ⵏ ⵉⵃⴱⴱⴰⵙⵏ ⵏⵏⴰ ⵜ ⵉⵡⵉⵏ ⵙ ⵓⵍⵉⵎⴰⵏ, ⵉⵅⴷⵎ ⴳ ⵜⵏⴰⴼⵓⵜ ⵏ ⵓⵙⵙⵏⵜⵎ ⵏ ⵜⵙⵇⵇⵉⵎⵜ ⵏ ⵓⵙⵏⵎⴰⵍⴰ ⴰⵣⵣⵓⵍⴰⵏ ⵏ ⵜⵓⵚⴽⴰ ⴷ ⵜⵡⵓⵔⵉ ⵜⴰⵎⴰⵜⴰⵢⵜ ⵉⵙⵎⴷ ⵏⵉⵜ ⵜⵉⵖⵔⵉ ⵏⵏⵙ ⴳ ⵜⵉⵏⵎⵍ ⵜⴰⵎⴰⵢⵏⵓⵜ ⵏ ⵓⵙⵏⵎⴰⵍⴰ ⴰⴷⴰⵎⵙⴰⵏ ⴷ ⵓⵏⴰⵎⵓⵏ, ⵢⴰⵎⵥ ⵙⴳⵉⵙ ⵜⵓⵔⴰⴳⵜ ⴳ ⵓⵙⴳⴳⵯⴰⵙ ⴰⵏⵏ ⵏⵉⵜ.

## ⴰⵎⵓⵙⵙⵓ ⴰⵏⴰⵎⵓⵔ ⵏ ⵉⵎⵖⵣⵓⵜⵏ ⵏ ⵉⵎⵏⵖⵉ ⴷ ⵉⵎⵣⵡⴰⴳⵏ
thumb|ⵜⴰⵙⵎⵎⴰⵍⵜ ⵜⴰⵙⵓⵙⵙⵏⵜ ⵢⴰⵇⵇⵔⴰⵏ ⵉ ⵎⵉⴷⴷⵏ ⴰⴷ ⴽⵛⵎⵏ ⵙ ⵓⵎⵓⵙⵙⵓ ⴰⵏⴰⵎⵓⵔ ⵏ ⵉⵎⵖⵣⵓⵜⵏ ⵏ ⵉⵎⵏⵖⵉ ⴷ ⵉⵎⵣⵡⴰⴳⵏ, 1944

ⵙ ⵜⵡⵉⵙⵉ ⵏ ⵜⵓⵜⵍⴰⵢⵜ ⵜⴰⵍⵉⵎⴰⵏⵜ ⴷⴰ ⵎⵉ ⵉⵙⵙⵏ, ⵢⵓⵎⵥ ⵜⴰⵡⵓⵔⵉ ⵏ ⵓⵙⵓⵖⵍ ⵏ ⵜⵏⵖⵎⴰⵙⵜ ⵜⴰⴷⴰⵎⵙⴰⵏⵜ ⵜⴰⵍⵉⵎⴰⵏⵜ ⴳ ⵓⵙⴳⴳⵯⴰⵙ ⵏ 1942. ⴳ ⵓⵙⴳⴳⵯⴰⵙ ⵏ 1942, ⵉⵎⵏⴰⴳⴳⴰⵔ ⵊⴰⴽ ⴱⵉⵏⵉ ⴷ ⴼⵅⵓⵏⵙⵡⴰ ⵎⵉⵜⵉⵖⴰⵏⴷ ⴷ ⵎⵓⵔⵉⵙ ⴱⵉⵏⵓ ⴷ ⵜⵓⴳⵜⵜ ⵏ ⵉⵏⵣⴱⴰⵢⵏ ⵢⴰⴹⵏⵉⵏ, ⴰⵎⴳⴳⴰⵔⵓ ⴰⴷ ⵉⵡⵉ ⴷ ⴰⵏⵏⴰⵍ ⴰⴷⴰⵎⵙⴰⵏ ⵙⴳ ⵖⵓⵔ ⵜⵎⴰⴷⴷⴰⵙⵜ ⵏ ⵜⵏⵣⴱⴰⵢⵜ ⵏ ⵜⵙⴷⵔⴰⵙⵜ. ⴳ ⵓⵙⴳⴳⵯⴰⵙ ⵏ 1943, ⵊⴰⴽ ⴱⵉⵏⵉ ⵉⴳⴰ ⴰⵙⵉⴽⵔⵉⵜⵉⵔ ⴰⵎⵙⵙⵓⴳⵓⵔ ⴰⵎⴰⵜⴰⵢ ⵏ ⵜⵙⵇⵇⵉⵎⵜ ⵏ ⵜⵎⴰⴷⴷⴰⵙⵜ ⵏ ⵡⴰⵍⵍⴰⵍⵏ ⵏ ⵜⵔⴳⵉⵜ, ⵉⴼⴼⵓⵖ ⵙⴳ ⴱⴰⵔⵉⵣ ⵙ ⵓⵏⴼⴼⵓⵢ ⵉⴼⵜⵓ ⵙ ⵢⵉⴼⴼⵓⵙ ⵏ ⴼⵕⴰⵏⵚⴰ. ⴳ ⵢⵉⴼⴼⵓⵙ ⵏ ⴼⵕⴰⵏⵚⴰ ⴰ ⴳ ⵉⵙⵔⵙ ⵊⴰⴽ ⴱⵉⵏⵉ ⴷ ⴼⵅⵓⵏⵙⵡⴰ ⵎⵉⵜⵉⵔⴰⵏⴷ ⵜⵉⵔⵙⴰⵍ ⵜⵉⵎⵣⵡⵓⵔⴰ ⵏ ⵓⴳⴷⵓⴷ ⴰⵏⴰⵎⵓⵔ ⵏ ⵉⵎⵖⵣⵓⵜⵏ ⵏ ⵉⵎⵏⵖⵉ ⵉⵍⵎⵎⴰ ⵉⵣⵔⵉ ⵙ ⵓⴳⴷⵓⴷ ⵙ ⵓⴳⴰⴼⴰⵢ ⵏ ⴼⵕⴰⵏⵚⴰ, ⵉⴳ ⴰⵙ ⴰⵎⵙⵓⴷⵙ ⴰⵎⵣⵡⴰⵔⵓ.

ⴷⴷⵓ ⵉⵎⵏⵖⵉ ⵏ ⴷⴷⵣⴰⵢⵔ ⵅⴼ ⵜⵙⵏⵉⵎⴰⵏⵜ ⵙⴳ ⴼⵕⴰⵏⵚⴰ, ⴳ ⵓⵙⴳⴳⵯⴰⵙ ⵏ 1944 ⴰⵙⵙ ⵏ 12 ⵎⴰⵕⵚ, ⵉⵎⵓⵏ ⵓⴳⴷⵓⴷ ⴰⵏⴰⵎⵓⵔ ⵏ ⵉⵎⵖⵣⵓⵜⵏ ⵏ ⵉⵎⵏⵖⵉ, ⴰⵎⵓⵙⵙⵓ ⵏ ⵜⵏⵣⴱⴰⵢⵜ ⴷ ⵉⵎⵖⵣⵓⵜⵏ ⵏ ⵉⵎⵏⵖⵉ ⴷ ⵉⵎⵣⵡⴰⴳⵏ ⴷ ⵜⵙⵇⵇⵉⵎⵜ ⵜⴰⵏⴰⵎⵓⵔⵜ ⵏ ⵉⵎⵖⵣⵓⵜⵏ ⵏ ⵉⵎⵏⵖⵉ ⴰⴼⴰⴷ ⴰⴷ ⴼⴽⵉⵏ ⵉⵎⵓⵙⵙⵓⵜⵏ ⴰⴷ ⵙ ⴽⵕⴰⴹ ⴰⵎⵓⵙⵙⵓ ⴰⵏⴰⵎⵓⵔ ⵏ ⵉⵎⵖⵣⵓⵜⵏ ⵏ ⵉⵎⵏⵖⵉ ⴷ ⵉⵎⵣⵡⴰⴳⵏ, ⵙⴽⵔⵏ ⴰⵙ ⴽⴽⵓⵥ ⵏ ⵉⵏⵙⵙⵉⵅⴼⵏ ⵅⴼ ⴽⵓ ⴰⵎⵓⵙⵙⵓ, ⴼⵅⵓⵏⵙⵡⴰ ⵎⵉⵜⵉⵖⴰⵏⴷ ⴷ ⵊⴰⴽ ⴱⵉⵏⵉ ⵅⴼ ⵓⴳⴷⵓⴷ, ⴼⵉⵍⵉⴱ ⴷⵓⵛⴰⵅⵜⵅ ⵅⴼ ⵓⵎⵓⵙⵙⵓ ⵏ ⵜⵏⵣⴱⴰⵢⵜ ⴷ ⵖⵓⴱⵉⵖ ⴱⴱⵓⵎⵉⵢⵢⵉ ⵅⴼ ⵜⵙⵇⵇⵉⵎⵜ ⵜⴰⵏⴰⵎⵓⵔⵜ.

## ⴰⵎⵓⴷⴷⵓ ⵙ ⴷⴷⵣⴰⵢⵔ

ⴳ ⵓⵙⴳⴳⵯⴰⵙ ⵏ 1944 ⵉⵜⵜⵢⴰⵣⴰⵏ ⵊⴰⴽ ⴱⵉⵏⵉ ⵙ ⴷⴷⵣⴰⵢⵔ ⴳ ⵜⵏⴱⴰⴹⵜ ⵏ ⵀⵉⵏⵔⵉ ⴼⵔⵉⵏⴰⵢ, ⴰⴼⴰⴷ ⴰ ⵉⵍⴽⵎ ⵙ ⴷⴷⵣⴰⵢⵔ ⵉⴽⴽⴰ ⵚⴱⴰⵏⵢⴰ ⵉⵣⵣⵔⵉ ⴳⵉⵙ ⵙⵉⵏ ⵡⴰⵢⵢⵓⵔⵏ ⴳ ⵓⵖⵣⵓ ⵏ ⴼⵕⴰⵏⴽⵓ. ⴳ ⵓⵣⵎⵣ ⴰⵏⵏ ⵏⵉⵜ ⴰⴳ ⴷ ⵉⵍⴽⵎ ⵙ ⵖⵓⵔ ⵛⴰⵕⵍ ⴷⵓ ⴳⵓⵍ ⴰⴼⴰⴷ ⴰ ⵉⴷⵔⵓ ⴳ ⵉⵎⵏⵖⵉ ⴰⵎⴰⴹⵍⴰⵏ ⵡⵉⵙ ⵙⵉⵏ ⵙⴳ ⵜⵙⴳⴰ ⵏ ⵜⵎⵉⵣⴰⵔ ⵏ ⵜⴰⴹⴰ, ⵉⴳ ⵜ ⵛⴰⵕⵍ ⴷⵓ ⴳⵓⵍ ⴷ ⵓⵏⵙⵙⵉⵅⴼ ⵏ ⵜⵙⵇⵇⵉⵎⵜ ⵜⴰⵏⴰⵎⵓⵔⵜ ⵏ ⵜⵏⵣⴱⴰⵢⵜ.

## ⵜⴰⵡⵓⵔⵉ ⴳ ⵜⵎⵙⵙⵓⴳⵓⵔⵜ ⵜⴰⴼⵕⴰⵏⵚⵉⵚⵜ
ⴳ ⵓⵣⵎⵣ ⵏ ⵉⵎⵏⵖⵉ ⴰⵎⴰⴹⵍⴰⵏ ⵡⵉⵙ ⵙⵉⵏ, ⵢⵓⵎⵥ ⴳ ⵓⵙⴳⴳⵯⴰⵙ ⵏ 1943 ⴰⴷⵖⴰⵔ ⵏ ⵓⵙⵉⴽⵔⵉⵜⵉⵔ ⴰⵎⵙⵙⵓⴳⵓⵔ ⵏ ⵜⵙⵇⵇⵉⵎⵜ ⵏ ⵜⵎⴰⴷⴷⴰⵙⵜ ⵏ ⵉⴳⴰⵥⵓⵊⵉⵏⵏ (ⴰⵍⵍⴰⵍⵏ ⵉⵙⵙⵓⴷⴰⵡⵏ ⵙ ⵜⵔⴳⵉⵜ). ⴹⴰⵕⵜ ⵜⵙⵏⵉⵎⴰⵏⵜ ⴷ ⵜⴱⴷⴷⴰ ⵏ ⵉⵎⵏⵖⵉ ⴰⵎⴰⴹⵍⴰⵏ ⵡⵉⵙ ⵙⵉⵏ, ⵉⴽⵛⵎ ⵊⴰⴽ ⴱⵉⵏⵉ ⵙ ⵜⵎⵙⵙⵓⴳⵓⵔⵜ ⵏ ⵓⵡⴰⵏⴽ ⴰⴼⵕⴰⵏⵚⵉⵚ ⴰⵔ ⵜⴳⵉⵔⴰ ⵏ ⵓⵙⴳⴳⵯⴰⵙ ⵏ 1948, ⵉⵙⵡⵓⵔⵉ ⴳⵉⵙ ⵅⴼ ⵉⵙⴽⴽⵉⵏⵏ ⵉⵏⴳⵔ ⴼⵕⴰⵏⵚⴰ ⴷ ⵓⵎⴰⴹⴰⵍ ⴰⵍⵉⵎⴰⵏ. ⵙⴳ 1949 ⴰⵔ 1958 ⵉⴳⴰ ⴰⵏⵙⵙⵉⵅⴼ ⵏ ⵜⵣⵓⵏⵉ ⵏ ⵜⵓⵜⵍⴰⵢⵜ ⵜⴰⵀⴰⵏⴳⴰⵕⵉⵜ ⴳ ⵜⵏⴰⴼⵓⵜ ⵏ ⵓⵕⴰⴷⵢⵓ-ⴰⵜⵉⵍⵉⴼⵉⵣⵢⵓⵏ ⴰⴼⵕⴰⵏⵚⵉⵚ. ⴳ 1958 ⵉⴳⴰ ⴰⵎⵙⵙⵓⴳⵓⵔ ⵓⵖⵔⵉⵎ ⴳ ⵜⵏⴰⴼⵓⵜ ⵜⴰⵜⵉⵇⵏⵉⵜ ⵏ ⵓⵕⴰⴷⵢⵓ-ⴰⵜⵉⵍⵉⴼⵉⵣⵢⵓⵏ ⴰⴼⵕⴰⵏⵚⵉⵚ, ⵎⴽ ⵢⵓⵎⵥ ⵜⵉⵡⵓⵔⵉⵡⵉⵏ ⵢⴰⴹⵏⵉⵏ ⴳ ⵓⵣⵎⵣ ⴰⵖ ⵏⵉⵜ ⵣⵓⵏ ⴷ ⵜⴰⵎⵙⵙⵓⴳⵓⵔⵜ ⵏ ⵓⵎⵢⴰⵡⴰⵙ ⵉⵏⴳⵔ ⴼⵕⴰⵏⵚⴰ ⴷ ⵜⵎⵉⵣⴰⵔ ⵏ ⵜⵎⵎⴰⵣⵖⴰ (ⵏⵖ ⵍⵎⵖⵔⵉⴱ ⴰⵎⵇⵇⵔⴰⵏ) ⴷ ⵜⵎⵉⵣⴰⵔ ⵏ ⵜⴼⵔⵉⵇⵜ ⵜⴰⵎⵙⵍⴼⵕⴰⵏⵚⵉⵚⵜ.

## ⵉⵡⵍ
ⵉⵜⴰⵀⵍ ⵊⴰⴽ ⴱⵉⵏⵉ ⴳ ⵓⵙⴳⴳⵯⴰⵙ ⵏ 1944 ⵙ ⵙⵉⵎⵓⵏ ⴱⵉⵔⴱⴰⵏ ⵏⵏⴰ ⵉⴳⴰⵏ ⵜⴰⵎⴷⴷⴰⴽⴽⵯⵍⵜ ⵏⵏⵙ ⴳ ⵜⵉⵏⵎⵍ ⵏ ⵜⵏⵜⵜⴰⵎⵉⵏ, ⵢⵓⵔⵓ ⴷⵉⴷⴰⵙ ⵙⵉⵏ ⵜⴰⵔⵡⴰ. ⵜⵎⵎⵓⵜ ⴰⵙ ⵜⵎⵖⴰⵔⵜ ⴳ ⵓⵙⴳⴳⵯⴰⵙ ⵏ  1949 ⵙ ⵜⵎⴰⴹⵓⵏⵜ ⵏⵏⴰ ⴳⵉⵙ ⵉⴽⴽⴰⵏ ⵜⵓⴳⵜⵜ, ⵙⵉⵏ ⵡⴰⵢⵢⵓⵔⵏ ⴹⴰⵕⵜ ⵜⵎⵎⵜ ⵓⵍⴰ ⵢⵉⵍⵍⵉⵙ ⵜⴰⵎⵇⵇⵔⴰⵏⵜ ⴽⵔⵉⵙⵜⵉⵏ, ⵜⵉⵎⵜⵜⴰⵏⵉⵏ ⴰⴷ ⵉⵏⵎⴰⵍⴰⵏ ⵕⵕⵥⴰⵏⵜ ⵉⵎⴰⵏ ⵏ ⵊⴰⴽ ⴱⵉⵏⵉ ⴰⵢⵍⵍⵉ ⵜ ⵉⵙⵙⴽⵛⵎⵏ ⴳ ⵜⵎⴰⴹⵓⵏⵜ ⵜⴰⵏⵉⵎⴰⵏⵜ ⵓⵍⴰ ⵏⵜⵜⴰ. ⴳ 12 ⵢⵓⵍⵢⵓⵣ 1975, ⵉⵜⴰⵀⵍ ⵙ ⵜⵎⵖⴰⵔⵜ ⵜⵉⵙ ⵙⵏⴰⵜ ⵎⴰⵖⵉ ⴽⵍⵉⵖ ⵙⴰⵖⴰⵣⴰⵏ ⵏⵏⴰ ⵉⴳⴰⵏ ⵜⴰⵙⵍⵎⴰⴷⵜ ⵏ ⵜⵓⵙⵏⴰⴽⵜ ⴷ ⵉⵎⵎⴰⵙ ⵏ ⴼⵅⵓⵏⵙⵡⴰ ⵎⵉⵜⵉⵔⴰⵏⴷ.

## ⵜⴰⵎⴰⵣⵉⵖⵜ

### ⴰⵍⵎⵎⵓⴷ ⵏ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ

ⴹⴰⵕⵜ ⵜⵎⵜⵜⴰⵏⵜ ⵏ ⵜⵎⵖⴰⵔⵜ ⵏⵏⵙ ⴷ ⵢⵉⵍⵍⵉⵙ ⵜⴰⵎⵇⵇⵔⴰⵏⵜ ⴽⵔⵉⵙⵜⵉⵏ, ⵉⴽⵛⵎ ⵊⴰⴽ ⴱⵉⵏⵉ ⴳ ⵢⴰⵏ ⵉⴼⵔⵉ ⵏ ⵓⵔⴼⵓⴼⵏ ⴰⵏⵉⵎⴰⵏ, ⴰⴼⴰⴷ ⴰ ⵙⴳⵉⵙ ⵉⴼⴼⵓⵖ ⵉⵖⵜⵙ ⴰ ⵉⵍⵎⴷ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⴷ ⵓⵙⵍⵎⴰⴷ ⴰⵎⵇⵇⵔⴰⵏ ⵏ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⴰⵏⴷⵔⵉ ⴱⴰⵙⵉ ⴳ ⵜⵉⵏⵎⵍ ⵜⴰⵏⴰⵎⵓⵔⵜ ⵏ ⵜⵓⵜⵍⴰⵢⵉⵏ ⵜⵓⵜⵔⵉⵎⵉⵏ ⵙⴳ ⵓⵙⴳⴳⵯⴰⵙ ⵏ 1951 ⴰⵔ ⵓⵙⴳⴳⵯⴰⵙ ⵏ 1952 (ⵙⵉⵏ ⵉⵙⴳⴳⵯⴰⵙⵏ). ⴰⵍⵎⵎⵓⴷ ⵏ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵉⵇⵇⵏ ⵜ ⵙ ⴷⴷⵣⴰⵢⵔ ⵢⴰⵙⵉ ⴰⵏⵣⴳⵓⵎ ⵏ ⵓⵎⵣⴰⵖ ⵅⴼ ⵜⵙⵏⵉⵎⴰⵏⵜ ⵏ ⴷⴷⵣⴰⵢⵔ ⴷ ⵓⵖⵔⴼ ⴰⵇⴱⴰⵢⵍⵉ ⴰⵔ ⵓⵙⵙⴰⵏ ⵏⵏⵙ ⵉⵎⴳⴳⵓⵔⴰ ⴳ ⵜⵓⴷⵔⵜ ⵏⵏⵙ, ⵎⴽ ⵉⴷⵔⴰ ⵓⵍⴰ ⴳ ⵜⵓⵚⴽⴰ ⵏ ⵜⴽⴰⴷⵉⵎⵉⵜ ⵜⴰⵎⴰⵣⵉⵖⵜ.

### ⴰⵎⵣⴰⵖ ⵅⴼ ⵜⵎⴰⵣⵉⵖⵜ
ⵊⴰⴽ ⴱⵉⵏⵉ ⵉⴷⵔⴰ ⵢⴰⵜ ⵜⵉⴷⴷⵓⴽⴽⵯⵍⴰ ⵜⴰⵎⵇⵇⵔⴰⵏⵜ ⴷ ⵓⵎⵖⵏⴰⵙ ⴰⵎⴰⵣⵉⵖ ⴰⵎⵇⵇⵔⴰⵏ ⵎⵓⵃⴰⵏⴷ ⴰⵄⵕⴰⴱ ⴱⴰⵙⵄⵓⴷ, ⵜⵉⴷⴷⵓⴽⴽⵯⵍⴰ ⴰⴷ ⴰ ⵢⵓⴷⴷⵊⴰⵏ ⴰⵎⴳⴳⴰⵔⵓ ⴰⴷ ⴰ ⵢⵉⵏⵉ ⵅⴼ ⵊⴰⴽ ⴱⵉⵏⵉ: 

## ⴰⵎⵣⴰⵖ ⵅⴼ ⴷⴷⵣⴰⵢⵔ
ⴹⴰⵕⵜ ⵜⵎⵜⵜⴰⵏⵜ ⵏ ⵙⵉⵎⵓⵏ ⴱⵉⵔⴱⴰⵏ, ⵜⴰⵎⵖⴰⵔⵜ ⵏ ⵊⴰⴽ ⴱⵉⵏⵉ ⴳ ⵓⵙⴳⴳⵯⴰⵙ ⵏ 1944, ⵉⴼⴽⴰ ⵊⴰⴽ ⴱⵉⵏⵉ ⵜⴰⵔⵡⴰ ⵏⵏⵙ ⵙ ⵙⵉⵏ ⵉ ⴳⵯⵎⴰⵙ ⵏ ⵜⵎⵖⴰⵔⵜ ⵏⵏⵙ ⵏ ⴷⴷⵣⴰⵢⵔ ⴰⴼⴰⴷ ⴰⴷ ⴷⵉⴷⴰⵙ ⵏⵏ ⵣⴷⵖⵏ. ⵉⵣⴷⵉ ⵊⴰⴽ ⴱⵉⵏⵉ ⵙ ⴷⴷⵣⴰⵢⵔ ⵙ ⵜⵓⴳⵜⵜ, ⴰⵢⴰ ⴰⴷ ⵜ ⵢⵓⴷⴷⵊⴰⵏ ⴰⴷ ⵉⵙⵙⵎⵔⵙ ⵉⵎⵢⴰⵙⵙⴰⵜⵏ ⵏⵏⴰ ⴰⵙ ⴷ ⵉⴼⵍ ⵉⵎⵏⵖⵉ ⴰⵎⴰⴹⵍⴰⵏ ⴳ ⵓⵎⵣⴰⵖ ⵅⴼ ⴷⴷⵣⴰⵢⵔ ⵙⵍⴰⵡⴰⵏ ⴰⴽⴽⵯ ⵜⵉⴷⴷⵓⴽⵍⴰ ⵏⵏⵙ ⴷ ⴼⵅⵓⵏⵙⵡⴰ ⵎⵉⵜⵉⵔⴰⵏⴷ ⵏⵏⴰ ⵉⵙⵙⵎⵔⵙ ⴰⴼⴰⴷ ⴰⴷ ⴷ ⵉⵔⴰⵔ ⴰⵔⵛⵉⴼⵏ ⵏⵏⴰ ⵜⵉⵡⵉ ⴼⵕⴰⵏⵚⴰ ⵙ ⴷⴰⵔⵙ, ⵙ ⵜⵡⵉⵙⵉ ⵏⵏⵙ ⵜⵔⵓⵔ ⴷ ⴷⴷⵣⴰⵢⵔ ⴰⵔⵛⵉⴼ ⵏ ⵜⵎⵙⵙⵓⴳⵓⵔⵜ ⴷ ⵓⵙⴷⵓⵔⵔⵉ ⵏ ⴼⵕⴰⵏⵚⴰ ⵉ ⴷⴷⵣⴰⵢⵔ.

## ⴰⵎⵓⴷⴷⵓ ⵙ ⴼⵉⵜⵏⴰⵎ
[thumb|200px|ⵏⴳⵓ ⴷⵉⵏⵀ ⵏⵀⵓ, 1963, ⴰⵎⴷⴷⴰⴽⴽⵯⵍ ⵏ ⵊⴰⴽ ⴱⵉⵏⵉ ⴷ ⴳⵯⵎⴰⵙ ⵏ ⵓⵏⵙⵙⵉⵅⴼ ⵏ [ⴼⵉⵜⵏⴰⵎ ⵏ ⵢⵉⴼⴼⵓⵙ.]]
ⴳ ⵓⵙⴳⴳⵯⴰⵙ ⵏ 1954, ⵉⵎⵏⴰⴳⴳⴰⵔ ⵊⴰⴽ ⴱⵉⵏⵉ ⴷ ⵏⴳⵓ ⴷⵉⵏⵀ ⵏⵀⵓ, ⴰⵎⴷⴷⴰⴽⴽⵯⵍ ⵏⵏⵙ ⴳ ⵜⵉⵏⵎⵍ ⵜⴰⵏⴰⵎⵓⵔⵜ ⵏ ⵜⵏⵜⵜⴰⵎⵉⵏ ⵏⵏⴰ ⵉⴳⴰⵏ ⴳⵯⵎⴰⵙ ⴷ ⵓⵏⵙⵙⴼⴰⵡ ⴰⵎⵣⵡⴰⵔⵓ ⵏ ⵓⵏⵙⵙⵉⵅⴼ ⵏⴳⵓ ⴷⵉⵏⵀ ⴷⵢⵉⵎ ⵏ ⵜⴳⴷⵓⴷⴰ ⵏ ⴼⵢⵉⵜⵏⴰⵎ ⵏ ⵢⵉⴼⴼⵓⵙ. ⴳ ⵓⵙⴳⴳⵯⴰⵙ ⵏ 1956, ⵉⵖⵔⴰ ⴰⵙ ⵉ ⵊⴰⴽ ⴱⵉⵏⵉ ⵙ ⴼⵉⵜⵏⴰⵎ, ⵉⴼⵜⵓ ⵙ ⵜⵎⴷⵉⵏⵜ ⵏ ⵙⴰⵢⴳⵓⵏ. ⴳ ⴼⵉⵜⵏⴰⵎ, ⵢⵓⵔⵎ ⵊⴰⴽ ⴱⵉⵏⵉ ⵙ ⵡⴰⵔ ⵜⴰⵢⴰⴼⵓⵜ ⴰⴷ ⵉⵚⴽⵓ ⵉⵎⵢⴰⵙⵙⴰⵜⵏ ⵉⴷⵉⴱⵍⵓⵎⴰⵙⵉⵏ ⵉⴼⵓⵍⴽⵉⵏ ⵉⵏⴳⵔ ⵜⵏⴱⴰⴹⵜ ⵏ ⴼⵕⴰⵏⵚⴰ ⴷ ⵜⵏⴱⴰⴹⵜ ⵏ ⴼⵉⵜⵏⴰⵎ ⵏ ⵉⴼⴼⵓⵙ. ⴹⴰⵕⵜ ⵏ ⵓⵙⴳⵯⴷⵎ ⴷ ⵜⵏⵖⵉ ⵏ ⵓⵏⵙⵙⵉⵅⴼ ⴷⵢⵉⵎ ⴷ ⴳⵯⵎⴰⵙ, ⵢⵓⵎⵥ ⴳ ⵜⴳⵎⵎⵉ ⵏⵏⵙ ⵙⵉⵏ ⵜⴰⵔⵡⴰ ⵏ ⵏⵀⵓ ⵉⵍⵎⵎⴰ ⵉⴽⵛⵎ ⴷ ⵙ ⵜⵎⴰⵣⵉⵔⵜ ⵏⵏⵙ ⴼⵕⴰⵏⵚⴰ.

## ⵜⴰⵏⴰⴼⵜ
ⴹⴰⵕⵜ ⵜⴰⵏⴰⴼⵜ, ⵉⵇⵇⵉⵎ ⵊⴰⴽ ⴱⵉⵏⵉ ⴰⵔ ⵉⵙⵡⵓⵔⴰⵢ ⵅⴼ ⵜⵡⵓⵔⵉⵡⵉⵏ ⵏⵏⴰ ⵉⵜⵜⵉⵔⵉ ⴳ ⵜⵄⵄⵓⵔⵎⴰ ⵏⵏⵙ. ⵉⵎⵎⴰⵖ ⵅⴼ ⵓⵎⵓⵙⵙⵓ ⴰⵏⴰⵎⵓⵔ ⵏ ⵉⵎⵖⵣⵓⵜⵏ ⵏ ⵉⵎⵏⵖⵉ ⴷ ⵉⵎⵣⵡⴰⴳⵏ ⴰⴼⴰⴷ ⴰ ⵉⴳ ⴰⵎⵓⵙⵙⵓ ⵏ ⵜⵏⵣⴱⴰⵢⵜ ⵖⵓⵔ ⵓⵡⴰⵏⴽ ⴰⴼⵕⴰⵏⵚⵉⵚ, ⵉⵙⵙⵓⴼⵖ ⴷ ⴽⵕⴰⴹⵜ ⵜⵥⵕⵉⴳⵉⵏ ⴳ ⵜⵏⵣⴱⴰⵢⵜ ⵏⵏⵙ ⵅⴼ ⵓⵡⵜⵜⴰⵙ ⴰⴷ, ⵉⵙⵙⵓⴼⵖ ⴷ *ⴰⵎⵣⵔⵓⵢ ⵏ ⵓⵙⵏⴼⵍⵓⵍ ⴷ ⵉⵎⵓⵙⵙⵓⵜⵏ ⵏ ⵓⴳⴷⵓⴷ ⴰⵏⴰⵎⵓⵔ ⵏ ⵉⵎⵖⵣⵓⵜⵏ ⵏ ⵉⵎⵏⵖⵉ* (ⴱⴰⵔⵉⵣ, 1983), ⵜⴰⵏⴰⴹⵜ ⵏⵏⴰ ⵉⵙⵔⵙ ⵉ ⵜⵎⴰⵡⴰⵙⵜ ⵏ ⵓⵎⵣⴰⵖ (ⴰⵙⵉⵔⴰ ⵏ ⵜⵏⵣⴱⴰⵢⵜ) ⴷ *ⵓⵎⵣⵔⵓⵢ ⵏ ⵓⵎⵓⵙⵙⵓ ⴰⵏⴰⵎⵓⵔ ⵏ ⵉⵎⵖⵣⵓⵜⵏ ⵏ ⵉⵎⵏⵖⵉ ⴷ ⵉⵎⵣⵡⴰⴳⵏ* (ⴱⴰⵔⵉⵣ, ⵉⴱⵔⵉⵔ 1985).

ⵉⵙⵎⴷ ⵊⴰⴽ ⴱⵉⵏⵉ ⵓⵍⴰ ⵅⴼ ⵓⴱⵔⵉⴷ ⵏⵏⵙ ⴳ ⵉⴳⵔ ⵏ ⵓⵔⵣⵣⵓ ⴰⵎⴰⵙⵙⴰⵏ ⴷ ⵜⵖⵓⵔⵉⵡⵉⵏ ⵏⵏⵙ ⴳ ⵜⵉⵏⵎⵍ ⵜⴰⵏⴰⵎⵓⵔⵜ ⵏ ⵜⵏⵜⵜⴰⵎⵉⵏ. ⵉⵙⵙⵓⴼⵖ ⴷ *ⴰⵏⵏⴰⵢⵏ ⵅⴼ ⵓⵥⵓⵕ ⵏ ⵜⵙⵓⵙⵢⵓⵍⵓⵊⵉⵜ ⵏ ⵉⵊⵉⵔⵎⴰⵏⵉⵏ ⵉⵇⵇⴱⵓⵔⵏ ⴷ ⵉⴳⴰⴼⴰⵏⵏ ⵉⵇⵇⴱⵓⵔⵏ* ⴳ ⵜⵙⵖⵓⵏⵜ ⵏ ⴱⵓⵕⵢⴰⵍ (1989, ⵓⵟⵟⵓⵏ ⵡⵉⵙ 38-39) ⴷ ⵓⵔⵣⵣⵓ ⵏⵏⵙ ⵏ ⵓⴼⵓⵖ ⵙⴳ ⵜⵉⵏⵎⵍ ⵜⴰⵏⴰⵎⵓⵔⵜ ⵏ ⵜⵏⵜⵜⴰⵎⵉⵏ ⴷⴷⵓ ⵓⵣⵡⵍ ⵏ *ⵊⵓⵏ ⵏ ⵓⵏⵊⵓ, ⴰⴷⵓⴽ ⵏ ⵓⴽⴰⵍⴰⴱⵕ ⴷ ⵓⵍⵓⵕⵉⵏ (1426-1470).* ⵓⵔ ⵜ ⵉⵙⴱⵉⴷⴷ ⵖⴰⵙ ⵜⵎⵜⵜⴰⵏⵜ ⴰⴼⴰⴷ ⴰ ⵉⴼⵙⵔ ⵜⴰⵡⵓⵔⵉ ⵏⵏⵙ ⵜⴰⵎⴳⴳⴰⵔⵓⵜ ⵏⵏⴰ ⵉⴳⴰⵏ ⴰⴷⵍⵉⵙ ⴷⴷⵓ ⵓⵣⵡⵍ ⵏ *ⵉⵎⵢⴰⵙⵙⴰⵜⵏ ⵉⵏⴰⵎⵓⵏⵏ ⵉⵏⴳⵔ ⵓⵔⴳⴰⵣ ⴷ ⵜⵎⵖⴰⵔⵜ ⵙⴳ ⵣⵉⴽ.*

## ⵜⴰⵙⵔⵜⵉⵜ ⵜⴰⴷⵖⵔⴰⵏⵜ
ⵉⴷⵔⴰ ⵊⴰⴽ ⴱⵉⵏⵉ ⵓⵍⴰ ⴳ ⵜⵙⵔⵜⵉⵜ ⵜⴰⴷⵖⵔⴰⵏⵜ ⵏ ⵜⵎⴰⵣⵉⵔⵜ ⵏⵏⵙ. ⵉⵏⴳⵔ ⵉⵙⴳⴳⵯⴰⵙⵏ ⵏ 1979 ⴷ 1979, ⵉⴳⴰ ⴰⵏⵙⵙⵉⵅⴼ ⵏ ⵜⴳⵔⴰⵡⵜ ⵏ ⴱⵓⵙⴽ ⵍⵓ ⵀⴰⵖⴷ.

## ⴰⵔⵔⴰⵜⵏ
ⵊⴰⴽ ⴱⵉⵏⵉ ⵉⵍⴰ ⵎⵏⵏⴰⵡ ⵏ ⵡⴰⵔⵔⴰⵜⵏ ⴰⵎ:
* *ⵜⵉⴷⴷⵓⴳⵔⴰ ⴷ ⵓⵣⵔⴼ ⴳ ⵜⵡⵓⵔⵉ (ⴰⵣⵡⵍ ⴰⵥⵓⵕⴰⵏ: Le Capitalisme et le Droit au travail)*, 1947
* *ⵊⵓⵏ  ⵏ ⵓⵏⵊⵓ, ⴰⴷⵓⴽ ⵏ ⵓⴽⴰⵍⴰⴱⵕ ⴷ ⵓⵍⵓⵕⵉⵏ (ⴰⵣⵡⵍ ⴰⵥⵓⵕⴰⵏ: Jean d'Anjou, duc de Calabre et de Lorraine)*, 1998
* *ⴰⵔⴳⴰⵣ ⴷ ⵜⵎⵖⴰⵔⵜ. ⵜⴰⵏⴰⴹⵉⵏ ⵜⵉⵏⴰⵎⵓⵏⵉⵏ ⵙⴳ ⵣⵉⴽ ⵏ ⵜⵓⵕⵓⴱⴱⵜ ⴷ ⵜⴰⵣⵉⵜ (ⴰⵣⵡⵍ ⴰⵥⵓⵕⴰⵏ: L'homme et la femme. Rapports sociaux depuis l’Antiquité en Europe et en Asie)*, 2012
* *ⵉⴱⵓⵔⵣⵏ ⵅⴼ ⵡⴰⵥⵓⵕ  ⴷ ⵜⴰⵙⵓⵙⵢⵓⵍⵓⵊⵉⵜ ⵏ ⵉⵊⵉⵔⵎⴰⵏⵉⵏ ⵉⵇⵇⴱⵓⵔⵏ ⴷ ⴰⵢⵜ ⵓⴳⴰⴼⴰ ⵉⵇⵇⴱⵓⵔⵏ (ⴰⵣⵡⵍ ⴰⵥⵓⵕⴰⵏ: Considérations sur l'origine et la sociologie des anciens germains et des anciens nordiques).* ⵜⴰⵙⵖⵓⵏⵜ ⵏ ⵓⴱⵓⵕⵢⴰⵍ, no 38-39, 1989.

## ⴰⵙⵙⵎⵖⵔ
ⵉⵙⴽⵔ ⵊⴰⴽ ⴱⵉⵏⵉ ⴳ ⵜⵓⴷⵔⵜ ⵏⵏⵙ ⵜⵓⴳⵜⵜ ⵏ ⵜⵡⵓⵔⵉⵡⵉⵏ ⵉⵙⵓⴳⵔⵏ ⴳ ⵎⴰ ⵉⵥⵍⵉⵏ ⵙ ⵜⵏⵣⴱⴰⵢⵜ, ⵜⴰⵡⵓⵔⵉ ⵜⴰⵎⵙⵎⵓⵏⵜ, ⵜⴰⴷⵍⵙⴰ, ⵜⴰⵙⵔⵜⵉⵜ ⴷ ⵜⵎⵙⵙⵓⴳⵓⵔⵜ ⵜⴰⴼⵕⴰⵏⵚⵉⵚⵜ, ⴰⵢⴰ ⴰⴽⴽⵯ ⴰ ⵜ ⵢⵓⴷⵊⴰⵏ ⴰ ⵢⴰⵎⵥ ⴽⴽⵓⵥⵜ ⵏ ⵜⵙⵎⵖⵓⵔⵉⵏ ⵏ ⵡⴰⴷⴷⵓⵔ, ⴰⴷ ⴳⴰⵏⵜ ⴷ:
*  ⵜⴰⵎⵉⴷⴰⵢⵜ ⵏ ⵜⵏⵣⴱⴰⵢⵜ ⵜⴰⴼⵕⴰⵏⵚⵉⵚⵜ, 1946
* ⴰⵏⵛⴰ ⵏ ⵉⵎⵏⵖⵉ ⴷ ⵓⵎⵥⵥⴰⴹⵓ, 1949
*  ⴰⴼⵙⵢⴰⵏ ⵏ ⵜⵔⴰⴱⴱⵓⵜ ⵏ ⵡⴰⴷⴷⵓⵔ, 1982
*  ⴰⴽⵓⵎⴰⵏⴹⴰⵕ ⵏ ⵓⵙⵡⵉⵔ ⴰⵏⴰⵎⵓⵔ ⵏ ⵓⵙⵓⴳⵔ, 1986

## ⵥⵕ ⵓⴳⴳⴰⵔ

* ⵜⵉⵏⵎⵍ ⵜⴰⵏⴰⵎⵓⵔⵜ ⵏ ⵜⵏⵜⵜⴰⵎⵉⵏ
* ⵜⴰⴽⴰⴷⵉⵎⵉⵜ ⵜⴰⵎⴰⵣⵉⵖⵜ
* ⵎⵃⵏⵏⴷ ⴰⵄⵕⴰⴱ ⴱⴰⵙⵄⵓⴷ
* ⴰⵏⴷⵔⵉ ⴱⴰⵙⵉ
* ⴰⵙⴷⵓⵔⵔⵉ ⴰⴼⵕⴰⵏⵚⵉⵚ ⵉ ⴷⴷⵣⴰⵢⵔ
* ⴷⴷⵣⴰⵢⵔ

## ⵉⵙⴰⵖⵓⵍⵏ